
Introdución 

Elas Presentes ten como obxectivo 
facilitar no ámbito escolar o tratamento 
da igualdade, e analizar criticamente 
a invisibilidade das mulleres ao longo 
da historia desde unha perspectiva global, 
abranguendo unha boa parte das materias 
presentes no curriculo de secundaria. 

Elas Presentes ten como punto de partida a representación 
da peza teatral Filosofar a paus aproveitando o carácter lúdico, 
a identificación do público e a capacidade de xerar un discurso 
crítico propio do teatro. A obra afronta de xeito directo a 
problemática da igualdade de xénero poñendo ao descuberto 
como algúns dos filósofos máis recoñecidos, presentes no 
curriculo das materias filosóficas, contribuíron coas súas 
ideas a construír o discurso dominante do patriarcado, que 
descualificaba ás mulleres reducíndoas en exclusiva ao papel 
de nais e esposas submisas. E ao tempo desvela que a pesar 
diso, a pesar dos paus que recibían ou os que colocaron 
no seu camiño, existiron mulleres filósofas que se rebelaron, 
pero cuxa memoria foi borrada baixo a influencia daquel 
discurso dominante. 

Malia o que se poida pensar sobre a especificidade temática 
da peza, a realidade é que o fondo do asunto é xeral, é dicir, 
que as razóns que se explicitan na peza son as mesmas para 
que se producise a invisibilidade das mulleres noutros campos 
científicos e artísticos. Para facilitar o tratamento desta temática 
nas aulas Elas Presentes propón unha batería de unidades 
didácticas orientadas a todas as áreas presentes no currículo 
de secundaria: filosofía, ciencias, lingua e literatura, artes 
e cultura visual. 


5 ARTE 


ELAS PRESENTES 


Xustificación: 


As mulleres nas artes, ao igual que na filosofía, foron 
sistematicamente agochadas, ata o punto de ter apenas 
unha presencia testemuñal na maior parte de exposicións, 
libros, revistas, documentais, películas e calquera outro 
medio onde a arte sexa protagonista. 

Esta unidade didáctica pretende ser unha pequena achega 
a rescatar a memoria dalgunhas das mulleres que contribuíron 
co seu talento ao acervo das nosas artes, mais tamén 
a promover o coñecemento do papel actual das mulleres 
nas distintas manifestacións artísticas e difundir o proceso 
de empoderamento emerxente das mulleres nas artes 
nos nosos días. 

Metodoloxía: 

Nesta unidade didáctica utilizaremos 
unha metodoloxía dinámica que promova 
o papel activo do alumnado, fomentando 
a súa autonomía,de xeito que este sexa 
o protagonista do proceso de ensino 
e aprendizaxe. 

Para acadar este propósito metodolóxico nas actividades 
que se propoñen na unidade didáctica é necesaria a implicación 
do alumnado a través de debates, exposicións ou na elaboración 
propia de material didáctico. 

Para levar a cabo algunhas destas actividades será necesario 
empregar ferramentas relativas ás novas tecnoloxías: 
smartphone, ordenador e o uso da rede como fonte 
de coñecemento. Estas tecnoloxías deben ter un papel 
fundamental, xa que son os medios utilizados a diario polo 
alumnado no seu ocio e para o relacionamento social. Desta 
forma as actividades propostas resultarán motivadoras 
e atraentes para o noso alumnado. 

Por outro lado, a metodoloxía empregada parte da idea 
da existencia de prexuízos que debemos de modificar para 
lograr un proceso de ensino e aprendizaxe baseado 
nos valores da coeducación. 


Alumnado: 

4° - ESO 
1°-2° — Bach. 

Contidos: 


Os principais contidos que serán contemplados nesta unidade 
poden sintetizarse en: 


Principais pintoras e escultoras do Renacemento, do Barroco 
e dos séculos XIX e XX. 



Referentes femininos nas manifestacións artísticas actuais. 


Mecanismos de ocultación do papel das mulleres nas artes. 


Obxectivos: 


Desenvolver un espírito crítico ante unha historia oficial 
da arte que agocha o papel das mulleres. 

Coñecer os procesos polos cales o papel das mulleres 
é ocultado na arte. 


Recoñecer e revalorizar referentes femininos do pasado 
e da actualidade nas manifestacións artísticas. 

Competencias 

Clave: 


Criterios 
de avaliación: 


As actividades previstas 
nesta Unidade están 
enfocadas a contribuír 
no desenvolvemento das 
seguintes competencias: 


competencia en 
comunicación lingüística 
(CCL) 


: 


competencia dixital (CD) 

competencias sociais 
e cívicas (CSC) 

competencia en conciencia 
e expresións culturais 
(CCEC) 

competencia para aprender 
a aprender (CAA) 

competencia en sentido 
da iniciativa e espírito 
emprendedor (CSIEE) 


0 profesorado deberá determinar, 
de acordo coas condicións de avaliación 
contempladas no currículo básico 
da ESO e do Bacharelato e do previsto 
na programación didáctica do propio 
centro, o tipo de procedemento 
e criterios de avaliación que se pode 
aplicar ao alumnado que participe nas 
actividades previstas nesta Unidade. 

Pola nosa parte suxerimos que se tomen 
en conta os seguintes aspectos no 
procedemento avaliador: 

Capta e rexeita mecanismos e procesos 
polos cales o papel das mulleres é 
suprimido do noso acervo artístico. 


Coñece e identifica referentes femininos 
pasados e presentes nas artes. 


Exhibe unha actitude crítica ante 
a discriminación das mulleres nas 
manifestacións artísticas 

Actividades: 



rade enviarnos os enlaces, fotos e todo 
terial que estimedes sobre as vosas 
íividades, para o seu arquivo e difusión 
a través do espazo do proxecto en Archive.org 
e o Facebook do mesmo. 

elaspresentes@berrobamban.com 

A unidade didáctica está pensada 
para ser temporalizada en cinco sesións, 
coa duración dunha clase cada unha 
(45/50 min), coa seguinte estrutura: 

1. Unha actividade inicial que busca 
provocar o conflito cognitivo e recoñe- 
cer os prexuízos do alumnado. 

2. Unha de desenvolvemento que preten- 
de asentar novos conceptos nas estru- 
turas cognitivas baixo a premisa do 
respecto aos valores da coeducación. 

3. Outra que posibilite a reflexión sobre 
os valores da coeducación e na que 

se faga explícito o empoderamento 
das mulleres nas artes na actualidade. 

4. Para finalizar, incluímos unha activida- 
de que procura implicar ao alumnado 
na difusión dos coñecementos e valores 
tratados durante a realización do tra- 
ballo na aula. 

Naturalmente, todas estas propostas po- 
den e deben ser adaptadas de acordo coa 
dinámica propia do centro, reducindo ou 
ampliando o tempo de desenvolvemento. 

Actividade 1 


Ferramentas: 

Ordenador 

Proxector 
de aula 

Smartphones 


•Anexo 1 

Cuestionario 
en papel 


A sesión dividirase en dúas partes: un cuestionario realizado 
coa axuda da aplicación kahoot e un debate. 

Cuestionario 


0 cuestionario elaborado con kahoot ten o obxectivo de 
presentar dez preguntas sobre mulleres na arte ao longo da 
historia. A aplicación kahoot permite contestar o cuestionario 
a través dos smartphone do alumnado, mais, en caso de non 
ter dito dispositivo, para que esta actividade sexa accesible 
a todo o alumnado, poderá realizarse con papel e bolígrafo •. 
Esta aplicación permite rexistrar as respostas de xeito 
que podemos analizar os resultados con posterioridade. 

A aplicación converte o cuestionario nun concurso de preguntas 
asignando puntos segundo sexan as respostas, unha forma 
dinámica e motivadora de entrar en contacto cos conceptos 
que abordaremos ao longo da unidade didáctica. 


INSTRUCCIÓNS 


KAHOOT 



7. Entramos na páxina 
web kahoot.com, onde 
está esta aplicación 
gratuíta. Unha vez nesta 
páxina debemos rexis- 
trarnos como «teacher» 
e buscar o cuestionario 
chamado «as mulleres 
na arte (s. XVI-XX)». 


2. 0 alumnado debe insta- 
lar a aplicación kahoot 
no seu smartphone, 
identificarse como «stu- 
dent», introducir o «pin» 
que aparece na pantalla 
do proxector da aula e 
poñer o seu nome como 
«nickname». 


3. Unha vez conectado 
todo o alumnado, pode 
dar comezo a activida- 
de. A esta actividade 
corresponderíanlle 
20 minutos. 


Kahoot 

Debate 


Debate sobre a ocultación deliberada das mulleres na arte 
(duración aprox. 20 min.) 


0 debate xirará en torno a dúas preguntas: 

—>> Se homes e mulleres temos as mesmas 

capacidades artísticas, por que cres que o papel 
das mulleres na arte foi ocultado? 

—► Que referentes femininos na arte tes e que foi 
o que te achegaron? 


Nos últimos dez minutos da aula presentaríamos á aula un 
espazo no taboleiro onde o alumnado pode apuntar os nomes 
de mulleres artistas (cine, música, pintura, escultura, etc.) 
do pasado e do presente para compartir co resto. 


Deste xeito promoveremos o coñecemento de referentes 
femininos na aula e será o propio alumnado quen propoña ditos 
referentes converténdose en axente divulgador 

Actividade 2 


Ferramentas: A actividade consistirá na elaboración dunha exposición no 

Ordenador centro educativo de figuras femininas na arte e as súas obras, 

de forma que o alumnado se converta en divulgador da obra 
destas mulleres entre a comunidade educativa. 


Pasos para a realización desta actividade: 


•Anexo 2 

Mulleres 
na arte 


•Anexo 3 

Cadro 

histórico 


I Utilizaremos as instalacións da aula de informática. 
Unha vez alí, realizaremos unha exposición, a modo 
de introdución, da información sobre mulleres 
na arte •. Isto debería ocupar os 20 primeiros 
minutos da clase. 

2 A continuación a aula dividirase en grupos de tres 
persoas (coidando que sexan grupos mixtos na 
medida das posibilidades do grupo-clase). Cada 
grupo debe seleccionar a unha das artistas do cadro 
histórico •. Tamén pode darse a opción de que os 
grupos escollan libremente facendo unha pequena 
pescuda en webs especializadas •. 


•Anexo 4 
Webs 

especializadas 


3 Feita a escolla, os grupos deberán buscar na rede 
información para elaborar unha breve recensión da 
autora e unha serie de imaxes da súa obra. 

4 Toda esta información estará contida nun blog. 
Podemos crear unha conta de correo común, con 
usuario e contrasinal coñecidas pola aula, que 
posibilite a edición do blog por toda a clase. 


5 Con esa conta de correo, crearemos o blog, en 
blogger.com por exemplo, que pode levar por título 
«Elas presentes-Nome Centro-Materia». 


5 Posteriormente será o alumnado quen elabore as 
entradas do blog coa información recompilada. 

Xerar 

7 

códigos 



8 


9 


10 


Cada grupo seleccionará unha ou dúas obras da artista 
elexida para facer unhas láminas nas que incluirán uns 
códigos QR 1 . Os códigos QR deses carteis estarán ligados 
ás correspondentes entradas do blog. 

Imprímimos as láminas a cor e, coa axuda do alumnado, 
colgámolas nos corredores do centro educativo. 

A exposición estaría preparada e lista para servir como 
ferramenta de divulgación de mulleres artistas. 

Se o estimamos necesario, indicaremos ao resto da 
comunidade educativa como poden acceder á información 
sobre as autoras e as súas obras a través de códigos QR. 


■ Recurso 1 

Modelo cartaz 
autora 


■ Recurso 2 

Modelo cartaz 
obra 



Nome: Periodo: 

Marianne Brandt 1893-1983 

Disciplina/s: 

Deseño industrial, Pintura, 
escultura 


Información: 


código 

QR 




Título: 

Lámpada de escritorio 
Autora: 

Marianne Brandt 


Ano: 

1939 


código 

QR 


1 Ao introducir URL do blog en dita páxina xa crea o QR. 

Actividade 3 


Ferramentas: 

Ordenador 

Proxector 
de aula 


Esta terceira actividade serve de 
conclusión para a unidade didáctica. 

A través dun debate fomentaremos 
a reflexión sobre o empoderamento 
das mulleres na arte mediante a análise 
de tres figuras representativas das 
mulleres na música actual. 


Utilizaremos tres vídeos de mulleres artistas que proxectan unha 
imaxe poderosa e reivindicativa da condición feminina tanto nos 
contidos das súas letras como na estética utilizada nos seus 
vídeos. 



Nathy Peluso 

https://www.youtube.com/ 
watch?v=vkvMgpJ 



ROSALÍA 

https://www.youtube.com/ 

watch?v=p_4coiRG..BI 



IRA 


https://www.youtube.com/ 

watch?v=AfXOZhQNNuA 

cK 

VJ 













16 ARTE 


ELAS PRESENTES 


Os vídeos serían proxectados na aula utilizando o ordenador 
e proxector presentes na mesma. Para isto utilizaríamos 
15 minutos da clase. 

Unha vez visualizados os vídeos, iniciaríamos o debate que 
abrangue os restantes 35 minutos da sesión. Para a realización 
do mesmo, dividiríamos a clase en grupos mixtos de catro 
persoas, segundo as posibilidades do grupo-clase. 0 debate 
estaría estruturado en torno a tres preguntas: 

—>• Atendendo ao contido das letras e a estética 
das artistas, cres que nestas cancións hai unha 
mensaxe feminista? Por que? 

—> Pensas que por ser mulleres a sociedade cuestiona 
máis e fanse máis xuízos de valor sobre cuestións 
que van máis alá da música (estética, roupa, 
aspecto físico, etc.) en comparación cos homes 
artistas? Por que crees que acontece isto? 

—> Cres que a música é unha boa ferramenta 
para a loita feminista? Por que? 

Durante 20 minutos cada grupo reflexionará en torno ás 
cuestións anteriores. Cada membro debe anotar as súas 
conclusións. Nos restantes 15 minutos terá lugar o debate, 
no que xa participa toda a clase en gran grupo, poñendo 
en común as conclusións ás que chegou o alumnado 
anteriormente en pequeno grupo. 

Actividade 4 


A idea consiste en acompañar 
a exposición de pequenas pezas teatrais 
(microteatro) dunha duración duns 
3 minutos. 


0 obxectivo é organizar visitas á exposición cos diferentes 
cursos do centro e que o alumnado do noso grupo represente 
unha serie de situacións nas que as mulleres protagonistas 
da exposición demostran como romperon barreiras e límites 
impostos na súa época para converterse en artistas. 




Para iso utilizaríamos dúas sesións. 0 ideal sería elaborar 
unhas 6 pezas. Para realizar o traballo crearíamos comisións: 

Comisión histórica: 

Encargada de que a representación respecte as coordenadas 
históricas da etapa na que se enmarca a artista. Esta comisión 
encargarase da selección de todos os elementos necesarios: 
vestiario, atrezzo, etc. 


Comisión de guión: 

Elaboran os guións das diferentes obras (duración de 3 minutos). 
Para elaborar os guións podemos basearnos nalgunhas 
das anécdotas que teñan xurdido na propia investigación 
ou nalgunha das escenas de Filosofar a paus 



Comisión de interpretación: 

Ocuparase de representar as pequenas pezas teatrais. 


Unha vez as pezas teatrais fosen elaboradas, o profesorado 
encargarase de organizar as visitas para os diferentes grupos 
do centro educativo dentro das horas lectivas. Para isto cómpre 
organizarse tendo en conta a dispoñibilidade do resto do 
claustro, para non provocar trastornos ou interferencias coas 
demais materias. É conveniente que as pezas teatrais se vaian 
alternando para que o alumnado encargado das representacións 
non perda o interese e a motivación. 

Anexos 

Anexo 1 Cuestionario 

Actividade 1 


1. Segundo Plinio o Vello na súa Historia Natural, a pintura: 

□ a) É unha fonte de pracer 

□ b) Foi inventada por unha muller 

c) É unha manifestación artística propia dos homes 

□ d) Non ten valor artístico 


2, No medievo as/os artistas xeralmente non fírmaban 
as súas obras. 

Sinala a afirmación correcta: 

□ a) No Beato de Liébana aparece a o nome dunha monxa 

□ b) No Beato de Liébana fígura o nome dun monxe 

□ c) Ningunha é correcta 

□ d) As dúas primeiras son correctas 

3. No Renacemento as mulleres da burguesía e a nobreza: 

□ a) Recibían formación en debuxo e pintura 

□ b) Eran formadas exclusivamente nos labores domésticos 

□ c) Non podían ter formación ningunha 

□ d) Estudaban en academias como os homes 


4. Durante o Renacemento algunhas mulleres foron aceptadas 
como artistas: 

Q a) Falso 

□ b) Principalmente aguelas que eran cortesás 

□ c) Pero non podían exhibir a súa obra 

□ d) E foron máis apreciadas que os homes artistas 

5. Durante o século XVIII as mulleres artistas: 

□ a) Adquiriron gran liberdade e protagonismo 

□ b) Conseguiron establecer un estilo propio 

□ c) Eran excluídas das academias e concursos 

□ d) Destacaron principalmente na arquitectura 



6. No século XIX o modelo de muller vitoriano: 

□ a) Promoveu socialmente a mulleres artistas 

□ b) Relegaba as mulleres ao espazo doméstico 
r c) Propoñía a liberación social da muller 

d) Establecía que as mulleres non podían dedicarse á arte 


7. Cando apareceron as primeiras asociacións de mulleres 
artistas? 

□ a) No século XVI 

□ b) No século XIX 

□ c) No século XX 

□ d) No século XVIII 

8. Cando comezaron as academias a aceptar mulleres 

□ a) Na segunda metade do século XIX 

□ b) A partir de 1930 

□ c) Antes de 1650 

□ d) No primeiro terzo do século XVIII 


9. No século XX as mulleres artistas superaron moitas 
limitacións: 

□ a) E acadaron a igualdade cos homes nas artes 

b) Pero os críticos e xurados de concursos eran só homes 

c) Convertéronse nas protagonistas de todas as exposicións 

□ d) Pero estaba prohibida a súa presenza nas escolas de arte 


10. Nos anos sesenta co auxe dos movementos feministas: 

□ a) A muller acada a igualdade con respecto ao home na arte 

b) As artistas do pasado foron recoñecidas pola sociedade 

c) Recuperáronse moitas fíguras femininas esquecidas 

□ d) As mulleres foron expulsadas das academias 


0 : 0 L / q : 6 
e:8/q 'L 
q: 9 /o:g 
q:h/B:e 
P Z / q: l 
seisodsay 

Anexo 2 Mulleres na arte 

Actividade 2 


As pegadas das mulleres na arte 
ao longo da historia foron ocultadas 
deliberadamente en favor da glorifica- 
ción e loa das obras realizadas polos 
homes. As artistas non foron recoñecidas 
nin valoradas e moitas das súas obras 
foron atribuídas a varóns. 

A muller como obxecto da arte é amplamente representada na 
pintura, escultura, fotografía ou cine, máis a muller como suxeito 
da arte permanece agochada tras un velo de descoñecemento 
e prexuízo. Debido ao papel secundario ao que a maioría dos 
manuais de arte relegan as mulleres, a idea presente nas 
mentes das persoas que compoñen a nosa sociedade é que 
non existiron pintoras, escultoras e artistas mulleres no pasado. 

Máis hoxe en día, grazas ao traballo de recuperación da memoria 
das mulleres artistas levada a cabo desde a década dos sesenta 
por autoras feministas, podemos paseniño ir coñecendo o papel 
das mulleres como suxeito da arte ao longo da historia. 

Na Idade Antiga aínda predomina a escuridade con 
respecto ao coñecemento da autoría feminina das 
obras de arte. As informacións das que dispoñemos 
remítennos a mencións de autores varóns nas obras 
literarias. 

Tal é o caso de Anaxandra, artista e pintora grega, 
mencionada polo teólogo Clemente de Alexandría. 
Ou as escasas liñas dedicadas por Plinio na súa 
Historia Natural a: laia de Cícico, Timarete, Irene, 
Calipso e Olimpia. Polo tanto tan só temos 
unha información testemuñal da existencia de 
artistas pero non coñecemos as súas obras. 



Werk Gottes, Hildegard 
Von Bingen 





23 ARTE 


ELAS PRESENTES 


Durante a etapa medieval, o noso 
coñecemento sobre as mulleres artistas 
é maior, mais aínda moi escaso. Estas 
artistas estarían ligadas ás ordes 
eclesiásticas femininas. A primeira obra de 
arte documentada son as iluminacións do 
exemplar do Beato de Liébana de Xirona no 
que aparece o nome dunha monxa, Ende, 
que sería a autora das miniaturas. Isto 
testemuña a importancia das calígrafas e 
ilustradoras monxas no medievo. 

Na Idade Media temos nomes propios 
de mulleres que brillaron con grande 
intensidade como é o caso de Hildegarda de 
Bingen. Esta muller cultivou diversas artes 
como a escultura, a música e a literatura, así 
como a ciencia. Coñecemos outras figuras 
como poderían ser Herrada de Lansberg 
ou a abadesa Hitda. É dicir, nesta época 
comezamos a recoñecer nomes propios e 
obras concretas de mulleres. 

Durante o Renacemento e o Barroco prodúcese unha explosión 
de mulleres artistas procedentes da súa maioría do ámbito 
da nobreza e da burguesía. As manifestacións artísticas son 
consideradas como artes liberais, polo que requiren unha 
profunda formación intelectual e profesional. 0 principal 
problema nesta etapa é que na formación das mulleres non se 
inclúen as disciplinas necesarias para desenvolver a pintura e a 
escultura, especialmente o coñecemento do corpo espido —os 
nus son un campo vedado para a muller. 

As mulleres accedían a esta formación tan só da man dun 
home, un pai ou marido artista. Normalmente fórmanse nos 
obradoiros familiares, como foron os casos de Lavinia Fontana, 
Artemisa Gentileschi ou Luisa Roldán, aínda que tamén temos 
o caso dunha muller da burguesía, Sofonisba Anguissola, 
que foi formada por mestres consagrados da época. Outras 
artistas tiveron a oportunidade de destacar na arte grazas a súa 
condición de cortesás, como foi o caso de Levina Teerlinc na 
corte inglesa. 

No século das Luces os grandes cambios que trouxo a 
llustración permitiu unha maior presenza das mulleres na arte. 
Isto debíase á demanda de profesoras para as fillas das clases 



Giuditta che decapita Oloferne, Artemisia 
Gentileschi 

Self portrait with two pupils, Adelaide 
Labille-Guiard 



The Child's Bath, Mary Cassatt 


acomodadas, cuxa formación incluía o debuxo 
e a pintura. É o caso dunha grande artista como 
Adelaide Labille-guiard. 

Pese aos cambios, as academias e concursos 
seguían marxinando ás mulleres. Tan só algunhas 
mulleres como Angelica Kauffman ou Elisabeth 
Louis Vigeé-Lebrun tiveron a oportunidade de 
asistir ás aulas das academias, mais séndolles 
vedadas, aínda, as clases de nús. Desta forma 
as mulleres quedaban relegadas a xéneros 
pictóricos considerados «menores», como o 
retrato, as naturezas mortas ou as paisaxes, 
cando na época eran valorados profundamente 
os temas mitolóxicos e históricos que precisaban 
un fondo coñecemento do estudo ao natural do 
corpo humano. 

Durante o século XIX as mulleres artistas 
comezan a ter cada vez un papel máis 
relevante e a súa presenza na arte comeza 
a se normalizar. Aínda así, as academias 
seguen a marxinar ás mulleres, polo que nacen 
as asociacións de mulleres artistas. Estas 
organizacións fomentaban o papel das mulleres 
nas exposicións, concursos, a presenza nas 
institucións e mesmo crearon bolsas de estudo 
para a formación das artistas. Tamén nacen os 
primeiros estudios artísticos rexentados por 
mulleres, como o de Adelaide Labille-Guillard. A 
mediados de século as escolas de belas artes 
comezan a aceptar mulleres, mais manteñen a 
prohibición dos nus. 

Destacan grandes pintoras como Mary Cassatt, 
Berthe Morisot ou Rosa Bonheur. Tamén é moi 
recoñecida a polémica figura da escultora Camille 
Claudel, quen disputa con Auguste Rodin a 
autoría dalgunhas obras. 


Será no século XX cando as mulleres teñan un 
papel destacado no florecemento das vangardas artísticas. 
Isto ten que ver que as mulleres na súa loita pola igualdade 
conseguiron o acceso a escolas, academias, exposicións e 
concursos. Aínda así, os grandes nomes do momento están 
ligados a varóns. Temos grandes artistas como Natalia 

Goncharova, Georgia O'Keefe, 
Tamara de Lempicka, Sonia 
Delaunay, ou a galega Maruja 
Mallo entre moitas outras. 


Nos anos sesenta a arte 
das mulleres eclosiona grazas 
ao activismo do movemento 
feminista. Estas mulleres comezan 


a recuperar o acervo da arte 
feminino, sobre todo no que 


La sorpresa del trigo, Maruja Mallo 


atinxe a autoría das obras, moitas 
veces usurpadas por varóns. 


Un grande fito da denuncia da invisibilización das mulleres 
na arte foi a manifestación promovida polas Guerrilla Girls 
diante do MOMA no ano 1985. Estas artistas-activistas 
denunciaron que tan só 13 dos 169 artistas expostos 
no museo eran mulleres, o que evidenciaba que aínda 
a finais do século XX as desigualdades por razón 
de xénero constituían unha barreira na arte. 

Nas últimas décadas do século XX e XXI a presenza 
das mulleres na arte discorre cunha maior normalización 
pese a continuaren os prexuízos. Mostra disto é que, malia 
haberen tantos homes como mulleres na arte, os grandes 
premios, as exposicións máis cotizadas e a divulgación 
concéntranse especialmente nos autores varóns, evidenciando 
que aínda queda moito camiño por percorrer para chegar 
á igualdade entre mulleres e homes na arte e lograr a plena 
dignificación social do talento das mulleres artistas. 


Guerrilla Girls 

Anexo 3 Cadro histórico 

Actividade 2 


MULLERES NA PINTURA 

S. XVI: 

S. XIX: 

E ESCULTURA 

Sofonisba Anguissola, 

Mary Cassatt, Rosa 

SÉCULOS XVI-XX 

Lavinia Fontana, Arte- 

Bonheur, Camille Clau- 

misia Gentileschi. 

del, Berthe Morisot. 


S. XVII: 

S. XX: 


Luisa Roldán, Artemisia 

Natalia Goncharova, 


Gentileschi. 

Sonia Delaunay, 


S. XVIII: 

Liubov Popova, Tamara 
de Lempicka, Georgia 


Angelica Kauffmann, 

O’Keeffe, María Blan- 


Rosalba Carriera, Elisa- 
beth Louise Vigée-Le- 
brun. 

chard. 

MULLERES ARQUITECTAS 

Benedetta Tagliabue, Marrion Mahony Griffin, Lina Bo 

Bardi, Charlotte Perriand, Gae Aulenti, Zaha Hadid, 

SÉCULOS XX-XXI 

Kasuyo Sejima, Jane Drew. 



FOTÓGRAFAS Hanna Hoch, Zaida Ben Yusuf, Gertrude Kásebier, 

Valentina Kulagina, Lucia Moholy, Marianne Brandt, 
SÉCULOS XX-XXI T' na Modotti, Berenice Abbott, Lee Miller, Lola Álvarez 

Bravo, Annemarie Heinrich, Karimeh Abbud, Ouka Leele, 
Michiko Kon, Miyako Ishiuchi. 


ARTISTAS GALEGAS Maruja Mallo, Mercedes Ruibal, Elena Colmeiro, 

M a Victoria de La Fuente, M a Antonia Dans, Elena Gago, 
SÉCULOS XX-XXI Dolores Padín, Menchu Lamas, Berta Cáccamo, Pamen 

Pereira, Yolanda Ferranz, Ángela de la Cruz, Carme 
Nogueira, Mónica Trastoy, Holga Méndez, Andrea 
Costas, Patricia Dopico. 

Anexo 4 Webs especializadas 

Actividade 2 


Mulleres pintoras e esculturas máis destacadas 
dos séculos XVI-XX: 

https://www2.uned.es/biblioteca/mujer arte/introduccion.html 


Mulleres pintoras desde a Idade Media ata a actualidade 
en orde cronolóxica: 

http://mujerespintoras.blogspot.com/2013/01/lista-de-pintoras- 

en-orden-cronologico.html 


Arquitectura século XX-XXI: 

http://noticias.arq.com.mx/Detalles/21507.html 


Fotografía século XX-XXI: 

http://camaracoleccion.es/Mujer artista.html 


Información sobre artistas galegas do século XX: 

http://culturagalega.gal/album/docs/198 09.pdf 


Pintoras galegas de finais do século XX e comezos 
do século XXI: 

http://culturagalega.gal/album/docs/198 03.pdf 


Mulleres artistas galegas finais do século XX e comezos XXI: 

http://culturagalega.gal/album/docs/198 07.pdf 


Ao final desta páxina encóntranse ligazóns ás mulleres 
artistas galegas máis recoñecidas: 

http://culturagalega.gal/album/detalle especial.php?id=198 

Anexo 5 Filosofar a Paus 


Filosofar a Paus propón ao público 
resolver un enigma: A desaparición 
das mulleres da historia da filosofía. 

Con ese obxectivo, un actor e unha 
actriz convocarán en escena a presenza 
de figuras como Hiparquía a cínica 
ou Simone de Beauvoir, mais tamén 
interrogarán a filósofos como Aristóteles, 
Hume ou Rousseau. 

Entre o thriller detectivesco, a aventura de superheroes 
—e superheroínas— e o cinema de epidemias, Filosofar a Paus 
proponse convidar ao público a desenvolver a súa propia aventu- 
ra: a de pensar de forma crítica sobre o silencio, cando non 
as mentiras, aos que a «gran filosofía», a que se estuda nos 
manuais de Historia da Filosofía, someteu as mulleres. 

Filosofar a Paus é un espectáculo teatral pensado para dirixirse 
ao público adolescente e con ese fin utiliza unha serie de recur- 
sos específicos para esas idades: o seu estilo ameno e divertido, 
a utilización dunha linguaxe directa, o uso de referentes culturais 
actuais, unha interpretación fresca e sen complexos e un elen- 
co formado por unha actriz e un actor familiares para o público 
xuvenil. 

Estruturada como un falso work in progress no que se afronta 
a creación dun espectáculo teatral sen partir dun texto preconci- 
bido, senón cun concepto ou unha tese previa como orixe, 
Filosofar a paus mostra, por tanto, certas claves da creación 
contemporánea como son a investigación artística ou a ruptu- 
ra das convencións teatrais. Esta última cuestión é a que toma 
maior relevancia e serve como gancho para un público adoles- 
cente que está moi acostumado, a través de produtos audiovi- 
suais, a relatos fragmentarios con continuas rupturas da acción. 
Este recurso é básico para crear ese ambiente de frescura 

e improvisación necesario para dar a impresión ás persoas que 
asisten ás representacións, de que non se está a seguir un guión 
marcado, de que calquera cousa pode acontecer sobre o palco. 
Falamos pois da continua creación de expectativas, ou o que 
é o mesmo, do mantemento do interese dun auditorio que vai 
descubrindo ao tempo que o propio elenco as conclusións 
do espectáculo. 

Pero estas interrupcións e saltos na trama teñen tamén un va- 
lor temático ao permitiren establecer un diálogo entre os dous 
planos presentes na peza: o actor e a actriz e os personaxes que 
interpretan. A través dese diálogo introdúcense cuestións trans- 
versais como os límites do humor, a importancia da linguaxe 
inclusiva ou a aparición de machismos sutís nas nosas activida- 
des cotiás. 

Así Filosofara Paus conta a historia dunha rapaza e un rapaz 
que pretenden facer un espectáculo teatral co obxectivo 
de demostrar o seguinte siloxismo: 

«Os homes e as mulleres son iguais en canto á súa capaci- 
dade para pensar. Logo, se os homes ao longo da historia 

procuraron a través da filosofía o descu- 
brimento da súa esencia, tamén as mu- 
lleres puideron e poderán facelo.» 

Para o seu razoamento, crearán tres 
escenas tomando como base as ideas 
presentes na estrutura conceptual que 
Virginia Woolf utilizou no seu texto 
«Un cuarto de seu», e que na peza tea- 
tral serían: que di sobre as mulleres 
a filosofía feita por homes?; que di 
a filosofía formulada polas mulleres?; 
e cal é a conceptualización do feminino 
segundo as propias mulleres?. Seguindo 
esta organización, e co obxecto de des- 
envolver cada unha das escenas, tomán- 
se como protagonistas tres personaxes 
históricos que, seguindo a mesma orde 
anterior, serían: Rousseau, Hiparquía 
de Menorea e Simone de Beauvoir. 

A nivel estilístico, a peza utiliza o humor 
e a parodia como mellor xeito de ache- 
gar a este tipo de público o seu discurso, 

sen unha vontade adoutrinante ou de mera transmisión de conti- 
dos. 0 fin último de todo produto cultural debe ser a de permitir 
a cadaquén a elaboración do seu propio razoamento crítico. 

A parodia está presente a través do uso na peza de xéneros, ou 
subxéneros, cinematográficos que tradicionalmente contan con 
grande aceptación entre a adolescencia. A parodia, e polo tanto 
o humor, permite ao público distanciarse e tomar o aire suficien- 
te para manter a necesaria actitude analítica de todo o que 
acontece sobre o palco. 

En canto a cuestións estéticas, a escenografía de Filosofar 
a Paus caracterízase pola súa adaptabilidade, requisito indispen- 
sable para garantir que poda ser representada en calquera espa- 
zo escénico. Recorremos a materiais presentes en calquera aula 
ou centro escolar coa vontade de achegar a peza ao ambiente 
natural do público ao que se dirixe, fomentando desa maneira 
a identificación cos personaxes da actriz e do actor. Despois 
de todo, buscamos que os sintan como un espello, que sintan 
que poderían ser eles e elas quen están sobre o palco. 

Con esa mesma vontade, o vestiario reproduce a vestimenta 
habitual de calquera adolescente mais, ao igual que no contido 
da peza, fuxindo de calquera tópico de xénero. 

